b'\n_START_ARTICLE_\nS\xc3\xa9quia de Mestalla\n_START_SECTION_\nTra\xc3\xa7at\n_START_PARAGRAPH_\nLa s\xc3\xa9quia discorre paral\xc2\xb7lela al riu T\xc3\xbaria i a la s\xc3\xa9quia de Tormos, dins del parc Natural del T\xc3\xbaria, al sud de Paterna i nord de Quart de Poblet, durant uns dos quil\xc3\xb2metres fins a arribar a l\'al\xc3\xa7ada del modern assut del Repartiment. Des d\'aqu\xc3\xad transcorre soterrada passant sota l\'enlla\xc3\xa7 de les autovies V-30 amb CV-30, per sortir novament per l\'extrem sud del terme municipal de Paterna i a poc a poc va separant-se del vell llit del riu cap al nord fins a entrar ja a terme municipal de la ciutat de Val\xc3\xa8ncia, concretament per la "Partida de Dalt" de l\'antic poble de Campanar, avui incl\xc3\xb2s al districte de Campanar i al barri de Sant Pau.\n_START_SECTION_\nBra\xc3\xa7 de Petra\n_START_PARAGRAPH_\nLa s\xc3\xa9quia de Mestalla segueix direcci\xc3\xb3 est, paral\xc2\xb7lela pr\xc3\xa0cticament al carrer del Pare Barranco, per\xc3\xb2, immediatament en entrar en aquesta Partida de Dalt de Campanar, passa sota el mol\xc3\xad de la Sa\xc3\xafdia" o "Mol\xc3\xad Nou just abans d\'iniciar el primer dels seus tres bra\xc3\xa7os principals: el bra\xc3\xa7 de Petra o s\xc3\xa9quia de Petra cap al sud, que porta un ter\xc3\xa7 de la seua llera. Aquest bra\xc3\xa7 regava les terres m\xc3\xa9s properes al poblat de Campanar, la seua partida del Pouet (avui convertida en el nou barri residencial Nou Campanar), part nord de Les Tendetes i part sud de Benicalap._NEWLINE_Aquest bra\xc3\xa7 es redirigeix cap al nord, zigzaguejant al voltant del carrer de la Safor fins a baixar direcci\xc3\xb3 sud-est pel sud de Benicalap, en concret pel carrer del Doctor Nicasi Benlloch fins a arribar a l\'avinguda de Burjassot i fer un gir de 90\xc2\xb0 en direcci\xc3\xb3 nord-est a l\'altura de l\'"Hort de l\'esperan\xc3\xa7a", abans d\'arribar al carrer de Marxalenes. Des d\'aqu\xc3\xad partia cap a l\'est el bra\xc3\xa7 de Goler\xc3\xb3 que regava la zona nord del barri de Marxalenes, a m\xc3\xa9s d\'arribar a la zona de Morvedre, Sant Antoni i el sud d\'Orriols i Sant Lloren\xc3\xa7._NEWLINE_El bra\xc3\xa7 de Petra per la seua banda seguia direcci\xc3\xb3 nord-est entre Benicalap i Torrefiel, i en l\'actualitat es pot veure en superar la Ronda Nord de Val\xc3\xa8ncia entre el cam\xc3\xad Vell de Godella i el cam\xc3\xad de Montcada i tornant a la zona d\'horta un cop fora del nucli urb\xc3\xa0, concretament a l\'horta del Poble Nou. En aquesta zona trobem l\'escassa horta que encara avui rega l\'aigua de la s\xc3\xa9quia de Mestalla, subdividint en diversos "bra\xc3\xa7os", "files" i "rolls" com el de Sant Jeroni que regava Torrefiel i part d\'Orriols, o el de Falc\xc3\xb3 pel cam\xc3\xad de Montcada i on es troba encara avui l\'alqueria de Falc\xc3\xb3. La resta de subdivisions segueixen direcci\xc3\xb3 nord superant fins i tot el nucli urb\xc3\xa0 de la pedania de Poble Nou, i en aquest lloc es troba en peu davant del cam\xc3\xad de Montcada (Horta Nord) el mol\xc3\xad dels Alters. Totes les divisions de la s\xc3\xa9quia de Petra finalitzen d\'una manera o altra en la nova canalitzaci\xc3\xb3 del "Palmaret Baix", moderna canalitzaci\xc3\xb3 d\'un antic paleobarranc que va ser en el passat reconvertit en canal per al reg i desgu\xc3\xa0s conegut com a "S\xc3\xa9quia de la Font de Carpesa" i integrat a la xarxa de s\xc3\xa9quies de la comunitat de regants de Rascanya, en les proximitats del l\xc3\xadmit de la ciutat de Val\xc3\xa8ncia amb la poblaci\xc3\xb3 de Tavernes Blanques.\n_START_SECTION_\nContinuaci\xc3\xb3 del tra\xc3\xa7at\n_START_PARAGRAPH_\nTornant al caixer principal de la s\xc3\xa9quia de Mestalla per la "Partida de Dalt" del barri de Sant Pau (Campanar), entra en el nucli urb\xc3\xa0 de la ciutat en arribar a la intersecci\xc3\xb3 girat\xc3\xb2ria on es creuen l\'avinguda del Mestre Rodrigo amb  el carrer de la Safor, on avui es troba una benzinera. Discorre per la porta del "Col\xc2\xb7legi Sagrada Fam\xc3\xadlia" i zigzagueja pels carrers de Carlos Ruano Llopis (Pintor), del Comtat i de Benifair\xc3\xb3 de les Valls fins a creuar l\'avinguda de les Corts Valencianes i passar per la part sud del futur estadi Nou Mestalla del Val\xc3\xa8ncia CF. Just aqu\xc3\xad es trobava l\'antic "mol\xc3\xad de la Marquesa" sobre la s\xc3\xa9quia de Mestalla, a la zona nord de Campanar i sud de Benicalap. El recorregut de la s\xc3\xa9quia creuava l\'avinguda del General Avil\xc3\xa9s i baixava direcci\xc3\xb3 sud pel carrer del Pare Ferris fins a arribar al carrer de Gregorio Gea, i just aqu\xc3\xad en seu encreuament amb l\'avinguda de Burjassot i l\'inici del carrer de M\xc3\xa0laga es trobava la segona partici\xc3\xb3 m\xc3\xa9s important de tot el sistema hidr\xc3\xa0ulic de la s\xc3\xa9quia de Mestalla, ja que la s\xc3\xa9quia es dividia en dos bra\xc3\xa7os que seguiran independents fins al final dels seus recorreguts. S\xc3\xb3n els bra\xc3\xa7os de Rambla i d\xe2\x80\x99Algir\xc3\xb3s.\n_START_SECTION_\nBra\xc3\xa7 de Rambla\n_START_PARAGRAPH_\nEl bra\xc3\xa7 de Rambla s\'iniciava en aquest partidor de la carrer de M\xc3\xa0laga i discorria per aquest carrer, creuava l\'actual avinguda de la Constituci\xc3\xb3, al costat del costat nord del desaparegut monestir de la Sa\xc3\xafdia, creuava el carrer de Sagunt i seguia pel carrer de Santa Isabel, al costat del Mercat de Sant Pere Nolasc, i pel carrer del Convent de Carmelites al carrer d\'Alboraia.\n_START_SECTION_\nBra\xc3\xa7os de Rams i de l\'Arquet\n_START_PARAGRAPH_\nA aquesta altura part altre important bra\xc3\xa7, el bra\xc3\xa7 de Rams, en direcci\xc3\xb3 sud-est travessant els jardins del Real (o de Vivers) i pels voltants de l\'avinguda. Discorria pel carrer de les Arts Gr\xc3\xa0fiques i per l\'aparcament nord de l\'estadi de Mestalla per a tornar als voltants de l\'avinguda i tornar a subdividir-se en un bra\xc3\xa7 que regava les terres que antigament ocupaven els actuals barris de l\'Amistat i de Ciutat Jard\xc3\xad, que acabava convertint-se en la s\xc3\xa9quia d\'En Gasch (o *del Gas) sota l\'actual avinguda de la Mediterr\xc3\xa0nia i que dividia el poblat del Cabanyal al nord del poblat del Canyamelar al sud. Mentre el bra\xc3\xa7 principal de Rams seguia pel sud de la pla\xc3\xa7a X\xc3\xbaquer, pel vell cam\xc3\xad del Cabanyal, pel seu cementeri i finalment era coneguda com la s\xc3\xa9quia dels \xc3\x80ngels en entrar al poblat del Cabanyal i passar al costat de l\'esgl\xc3\xa9sia de la Mare de D\xc3\xa9u dels \xc3\x80ngels abans d\'arribar al mar._NEWLINE_A l\'altura de l\'encreuament del carrer de les Arts Gr\xc3\xa0fiques amb el Doctor Moliner partia el Bra\xc3\xa7 de l\'Arquet cap al nord-est per l\'avinguda, l\'avinguda de Catalunya, el carrer d\'Albalat dels Tarongers, el Campus dels Tarongers de la Universitat de Val\xc3\xa8ncia, i l\'avinguda dels Tarongers fins a arribar a uns pocs camps que encara avui reguen amb aquesta aigua les seues terres al sud del barri de la Malva-rosa (al costat de l\'Hospital de Val\xc3\xa8ncia al mar) i al nord del Cabanyal (al costat del nou tanatori). Aquest bra\xc3\xa7 passava a denominar-se s\xc3\xa9quia de la Cadena i finalitzava al mar, dividint les platges de la Malva-rosa al nord i del Cabanyal (o les Arenes) al sud.\n_START_SECTION_\nBra\xc3\xa7 d\'Escamarda-Alegret\n_START_PARAGRAPH_\nA l\'altura del "Col\xc2\xb7legi Villar Palasi", en els jardins del Real (o de Vivers), del bra\xc3\xa7 de Rambla partien tres bra\xc3\xa7os: Alegret, Les Files i Escamarda._NEWLINE_El bra\xc3\xa7 d\'Alegret discorria cap al nord-est direcci\xc3\xb3 al nord del poble de Benimaclet arribant fins al "cam\xc3\xad de Farin\xc3\xb3s". Discorre uns metres paral\xc2\xb7lel a aquest cam\xc3\xad, passant sota la Ronda Nord de Val\xc3\xa8ncia, fins a arribar a la s\xc3\xa9quia de Vera, que pertany a Rascanya i marca el l\xc3\xadmit amb la ve\xc3\xafna poblaci\xc3\xb3 d\'Alboraia._NEWLINE_El bra\xc3\xa7 de Les Files disposava de diverses files, entre elles una "fonda" i una "ampla", totes elles en direcci\xc3\xb3 est pel sud i l\'est de Benimaclet. La fila Fonda discorre paral\xc2\xb7lela al cam\xc3\xad de Vera, ja que va cap a la ja esmentada s\xc3\xa9quia de Vera. La fila Ampla s\'endinsa per la part occidental del campus de la Universitat Polit\xc3\xa8cnica de Val\xc3\xa8ncia._NEWLINE_El bra\xc3\xa7 d\'Escamarda discorre pels carrers d\'\xc3\x81lvaro de Baz\xc3\xa1n, del Batxiller, creua pel de la Gu\xc3\xa0rdia Civil i discorre una part tamb\xc3\xa9 al costat del vell cam\xc3\xad de Vera abans de creuar el carrer Clariano, l\'avinguda dels Tarongers i de nou pel centre i est del campus de la Universitat Polit\xc3\xa8cnica de Val\xc3\xa8ncia fins a arribar al mar i a la s\xc3\xa9quia de Vera.\n_START_SECTION_\nBra\xc3\xa7 d\'Algir\xc3\xb3s\n_START_PARAGRAPH_\nAquest bra\xc3\xa7 \xc3\xa9s el que discorre m\xc3\xa9s proper al vell llit del riu T\xc3\xbaria i els bra\xc3\xa7os desemboquen b\xc3\xa9 en el mateix riu o en les proximitats de l\'antic Grau de Val\xc3\xa8ncia (Port de Val\xc3\xa8ncia). Des del Carrer de M\xc3\xa0laga passava pel desaparegut monestir de la Sa\xc3\xafdia, el monestir de la Trinitat (encara avui al carrer d\'Alboraia) i pel desaparegut palau Reial de Val\xc3\xa8ncia, al sud dels jardins del Real._NEWLINE_El caixer principal del bra\xc3\xa7 d\'Algir\xc3\xb3s discorria uns metres al nord del riu, i despr\xc3\xa9s de superar els jardins del Real i els palauets com el de Montfort, anava pel carrer de Misser Masc\xc3\xb3 fins a arribar a la part sud del que avui \xc3\xa9s l\'estadi de Mestalla del Val\xc3\xa8ncia Club de Futbol. Quan es va inaugurar l\'estadi en 1923 els espectadors procedents del centre de Val\xc3\xa8ncia havien de superar aquest bra\xc3\xa7 d\'Algir\xc3\xb3s de la s\xc3\xa9quia de Mestalla per a accedir a l\'estadi, i d\'ac\xc3\xad va quedar per a l\'estadi el mateix nom que el de la s\xc3\xa9quia._NEWLINE_A partir d\'ac\xc3\xad se subdivideix en diversos bra\xc3\xa7os i rolls, com el roll de l\'Ulla pels carrers de Caravaca i de Campoamor, el roll d\'Algir\xc3\xb3s pels carrers de Sants Just i Pastor, Poeta Mas i Ros i Just Vilar, el bra\xc3\xa7 de Roca pel carrer Rodr\xc3\xadguez de Cepeda i per tot el barri d\'Aiora fins a arribar al carrer de Francesc Cubells coneguda com a rec del Riuet dividint el Grau al sud del Canyamelar al nord, el roll del Cam\xc3\xad Vell del Grau que anava per l\'actual carrer de les Illes Can\xc3\xa0ries en paral\xc2\xb7lel a l\'avinguda del Port, i finalment el bra\xc3\xa7 de Carmona que anava molt m\xc3\xa9s proper al riu per l\'actual avinguda de les Balears i el Cam\xc3\xad de Penya-roja.\n_START_SECTION_\nBra\xc3\xa7 dels Molins\n_START_PARAGRAPH_\nDes dels jardins del Real neix el bra\xc3\xa7 dels Molins, totalment paral\xc2\xb7lel i enganxat al riu T\xc3\xbaria i que donava servei a diversos molins i a jardins de palauets com el del desaparegut palau de Ripalda o el del jard\xc3\xad de Montfort. Discorria tamb\xc3\xa9 en paral\xc2\xb7lel per la part interior del passeig de l\'Albereda fins que finalment desembocava en el mateix riu a l\'altura de l\'Hemisf\xc3\xa8ric.'